Martvoň, Anton, poslanec NR SR (2015-01-27):
Ďakujem pekne, pán predseda. Vážené kolegyne, vážení kolegovia, vážený pán minister, dovoľte, aby som taktiež vystúpil pri predmetnom návrhu zákona o Civilnom sporovom poriadku, Civilného mimosporového poriadku a Správneho súdneho poriadku, ktoré podľa môjho názoru predstavujú prelomový okamih pre celé civilné právo procesné v Slovenskej republike. Vyjadrím sa k tomu, čo by sa malo v prvom čítaní, či tá predmetná úprava je potrebná alebo nie je potrebná. Ja som toho názoru, že táto predmetná právna úprava je veľmi potrebná, mala tu už byť dávno, len viacerí ministri, ktorí boli pred pánom ministrom Borecom, sa toho nevedeli zhostiť, lepšie povedané, vždy tam nastali nejaké problémy, kedy sa s tým nemohlo prísť. Ja dokonca toto staré OSP-čko považujem za jeden zo socialistických pomníkov, ktoré tu ešte zostali a ktoré treba v rámci moderných dejín Slovenska teda buď nahradiť, alebo vymeniť. Čo sa týka toho, čo tu bolo povedané a polemizované, že či predmetný legisvakančný, teda či tá predmetná legisvakancia bude dostatočná, tá lehota, alebo či ten legislatívny proces je primeraný, tak chcem sa vyjadriť k tomu v tom zmysle, že ja vôbec nevidím dôvod posúvať tú legisvakanciu ako takú z toho dôvodu, že bolo tu povedané aj zo strany pána Lipšica, aj niektorých ostatných kolegov porovnanie s českým novým Občianskym zákonníkom. Pre upresnenie by som uviedol, že ten nový český Občiansky zákonník má okolo 3 080 paragrafov a mal legisvakanciu jeden aj trištvrte roka. Predmetné civilné kódexy, ktoré predkladá pán minister spravodlivosti pán Tomáš Borec, majú spolu cca 1 300 paragrafov a legisvakancia je niečo cez jeden rok. Čiže myslím si, že porovnávať to s českým Občianskym zákonníkom je možné, ale treba na to upozorniť, že český Občiansky zákonník bol minimálne dvakrát v počte paragrafov taký veľký, ako sú tieto tri kódexy dohromady. Čo sa týka legislatívneho procesu v Českej republike, ktorý sa týkal nového Občianskeho zákonníka, znova podotýkam, ktorý má 3 081 paragrafov, tak ten legislatívny proces v Českej republike trval päť až šesť mesiacov. Tu sa plánuje, že legislatívny proces pánom ministrom Borecom predložených návrhov kódexov bude trvať cca päť mesiacov. Čiže tým chcem poukázať na to, že v Českej republike legislatívny proces pri oveľa väčšej novele Občianskeho zákonníka trvá alebo trval päť až šesť mesiacov. U nás tento proces pri reforme týchto zákonov alebo teda pri reforme OSP bude trvať cca päť mesiacov, teda skoro rovnako. Nevidím preto žiaden dôvod, aby sa posúvalo druhé a tretie čítanie, podľa mňa plne bude stačiť tak, ako to je navrhnuté, na tú májovú schôdzu, a budeme mať minimálne legislatívne my poslanci rovnaký čas, približne rovnaký čas, ako mali českí poslanci pri raz tak veľkom kódexe pri rekodifikácii nového Občianskeho zákonníka. Toľko k tomu, či je potrebný, alebo nie. Zároveň by som chcel uviesť trošku také krátke iba historické extempore vo vzťahu k tomu, že predmetné úpravy mimosporového konania a správneho súdneho konania prešli na území dnešnej Slovenskej republiky dlhou genézou. Prvýkrát sa začali objavovať v 50. rokoch 19. storočia, kde bola tzv. provizórna úprava z prvého konania pre Uhorsko nahradená dočasnými súdnymi pravidlami. Už v roku 1911 pre jednotlivé typy konaní boli pokusy, aby mali tie jednotlivé konania osobitné kódexy, no nepodarilo sa to zakotviť. A potom po druhej svetovej vojne prišlo sa s myšlienkou, že by tie kódexy, či už ten sporový, ale aj ten mimosporový, aj ten správny, z pohľadu konania boli zakotvené v jednom predpise. Tak to bolo v podstate pred tými 52 rokmi vyriešené a predmetný Občiansky súdny poriadok v podstate, ktorý bol následne na to v ’63. prijatý, z toho, samozrejme, na to nadväzoval a trvá až doteraz, pričom nerieši práve ten problém, že došlo k mixu sporového a nesporového konania. Nehovoriac o tom, že tento pozostatok socializmu je už v dnešnej dobe, teda tento Občiansky súdny poriadok, dosť neprehľadný pre bežného občana. Pozrite si len tak prípad správneho súdnictva, ktorý je v § 250, už je to tak neprehľadné, že objavujú sa tam § 250ya, § 250zfa alebo § 250zg. Čiže už je to vyslovene v takej rovine, že ďalšie novely pomaly nebudú mať byť ako očíslované v rámci tých paragrafov. Preto vítam predmetný návrh zákonov Civilného sporového poriadku, Civilného mimosporového poriadku a Správneho súdneho poriadku z dielne ministerstva spravodlivosti, ktoré práve ten, to sporové, mimosporové a správne súdne konanie zakotvia do osobitných kódexov. Dovolím si poukázať, že o správnom súdnom konaní sa v odborných kruhoch aj na akademických pôdach a o potrebe nejakého Správneho súdneho poriadku diskutuje už možno cca 20 rokov, nikdy ale žiadna vláda, žiaden minister nepodujal to dotiahnuť do konca, vždy sa iba o tom diskutovalo a vždy to skončilo pri diskusii. Preto chcem poukázať na to, že skláňam uznanie pre odborníkov na ministerstve spravodlivosti a pre tím, ktorý bol vytvorený pánom ministrom Borecom a predsedom rekodifikačnej komisie pánom JUDr. Števčekom práve v rámci tejto rekodifikácie, a dokázali sa zhostiť s troma veľmi ťažkými procesnými kódexmi, ktoré nám tu boli predložené. Dovolím si upozorniť na to, že viaceré alebo niektoré z týchto kódexov, napr. Správny súdny poriadok, prebehli už aj akademickou a odbornou diskusiou na viacerých konferenciách. Čo sa týka toho Správneho súdneho poriadku, pre ilustráciu by som spomenul veľkú konferenciu, ktorá sa konala v septembri roku 2014 v Dunajskej Strede, na ktorej sa prechádzalo de facto počas troch dní paragraf po paragrafe toho navrhovaného Správneho súdneho poriadku zo strany rekodifikačnej komisie. Boli tam účastní tejto konferencie trojdňovej zástupcovia Ministerstva spravodlivosti, bol tam prítomný predseda Najvyššieho súdu Českej republiky, predseda jedného z kolégií Najvyššieho správneho súdu Českej republiky, zástupcovia Ústavného súdu Českej republiky, boli tam prítomní zástupcovia aj, samozrejme, nášho Najvyššieho súdu Slovenskej republiky a Ústavného súdu Slovenskej republiky. A čo je dôležité, na tejto konferencii, ktorá, poviem to takto odborne, predžula návrh Správneho súdneho poriadku, participovali, aj či už priamo na tej konferencii, ale aj mimo nej, keď posielali pripomienky, odborníci z Právnickej fakulty Univerzity Komenského, taktiež to boli odborníci z Právnickej fakulty Karlovej univerzity v Prahe a pomáhali aj, samozrejme, odborníci z právnických fakúlt, z brnenskej právnickej fakulty a olomouckej právnickej fakulty. Tým chcem poukázať, že ministerstvo spravodlivosti aj s rekodifikačnou komisiou na čele s pánom JUDr., s pánom docentom Števčekom urobili veľa preto, aby sa to, skôr než to prišlo do parlamentu, odborne predžulo, a myslím si aj mnohé problémy boli už v rámci tých odborných diskusií, či už s odborníkmi, alebo akademikmi, vysvetlené a nedostatky odstránené. Minimálne hovorím za ten Správny súdny poriadok, kde som mal byť možnosť účastníkom tej konferencie. Čo sa týka tých ostatných, ako je Civilný sporový poriadok a Civilný mimosporový poriadok, samozrejme, je prirodzené, že hlavne na ten Civilný sporový poriadok bude ešte množstvo námetov, nakoľko je to vždy alebo je to asi najťažší, najťažší kódex z týchto troch kódexov. Ja osobne taktiež vítam zo strany ministerstva spravodlivosti pripravované odborné sústredenie s ústavnoprávnym výborom a s ostatnými poslancami, ktorí budú mať záujem, a určite sa toho zúčastním. Chcem tým však povedať v tomto prvom čítaní, že som toho názoru, že tento socialistický pomník s názvom Občiansky súdny poriadok je na čase zbúrať a pripraviť nový pomník nových kódexov, vo forme nových kódexov, ktoré budú charakteristické pre novú slovenskú alebo pre novodobú Slovenskú republiku. Toľko z mojej strany a dovolím si taktiež uviesť, že ja predmetné kódexy podporím v postúpení do ďalšieho čítania. Toľko z mojej strany, ďakujem.